b'\n_START_ARTICLE_\nIntervalas (muzika)\n_START_SECTION_\nIntervalo kiekyb\xc4\x97\n_START_PARAGRAPH_\nIntervalo dyd\xc4\xaf\xc2\xa0\xe2\x80\x93 jo kiekyb\xc4\x99 (ir paties intervalo pavadinim\xc4\x85) lemia apr\xc4\x97piamas diatonin\xc4\x97s derm\xc4\x97s laipsni\xc5\xb3 kiekis nuo pagrindo iki vir\xc5\xa1\xc5\xabn\xc4\x97s. Pagal dyd\xc4\xaf inetrvalai vadinami lotyni\xc5\xa1kais kelintiniais mot. gimin\xc4\x97s skaitvard\xc5\xbeiais (prima, sekunda, tercija, kvarta, kvinta ir t. t.) arba \xc5\xbeymimi arabi\xc5\xa1kais skaitmenims. Intervalai iki oktavos (8) imtinai yra vadinami paprastaisias, vir\xc5\xa1 oktavos\xc2\xa0\xe2\x80\x93 sud\xc4\x97tiniais (jie sudaromi i\xc5\xa1 oktavos ir paprastojo intervalo).\n_START_SECTION_\nInterval\xc5\xb3 apvertimas\n_START_PARAGRAPH_\nIntervalai apver\xc4\x8diami vien\xc4\x85 i\xc5\xa1 juos sudaran\xc4\x8di\xc5\xb3 gars\xc5\xb3 perkeliant oktava auk\xc5\xa1tyn (arba \xc5\xbeemyn). Apverstiniai intervalai (inversiniai, komplementarieji), papildantys paprastuosius iki oktavos, o sud\xc4\x97tinius\xc2\xa0\xe2\x80\x93 iki dviej\xc5\xb3 oktav\xc5\xb3, gaunami viena oktava paauk\xc5\xa1tinus intervalo pagrind\xc4\x85, arba viena oktava pa\xc5\xbeeminus jo vir\xc5\xa1\xc5\xabn\xc4\x99. Apver\xc4\x8diant intervalus, didieji intervalai visuomet virsta ma\xc5\xbeaisiais (ir atvirk\xc5\xa1\xc4\x8diai), o padidintieji\xc2\xa0\xe2\x80\x93 suma\xc5\xbeintaisiais; grynieji visuomet virsta grynaisiais. Prima virsta oktava, sekunda\xc2\xa0\xe2\x80\x93 septima, tercija\xc2\xa0\xe2\x80\x93 seksta, kvarta\xc2\xa0\xe2\x80\x93 kvinta (ir atvirk\xc5\xa1\xc4\x8diai).\n_START_SECTION_\nInterval\xc5\xb3 sumavimas\n_START_PARAGRAPH_\nIntervalus sumuojant (t. y. antrojo intervalo pagrind\xc4\x85 prilyginant pirmojo intervalo vir\xc5\xa1\xc5\xabnei) sudaromi nauji intervalai. Naujai sudaryto intervalo kiekyb\xc4\x99 nusako j\xc4\xaf sudaran\xc4\x8di\xc5\xb3 interval\xc5\xb3 dyd\xc5\xbei\xc5\xb3 suma, atmetus pasikartojant\xc4\xaf bendr\xc4\x85 derm\xc4\x97s laipsn\xc4\xaf (pagal formul\xc4\x99: c=a+b-1). Antai sekunda ir tercija sudaro kvart\xc4\x85 (2+3-1=4), dvi tercijos\xc2\xa0\xe2\x80\x93 kvint\xc4\x85, dvi kvartos\xc2\xa0\xe2\x80\x93 septim\xc4\x85 ir pan.'